55 Tufton Street

55 Tufton Street er en bygning i Tufton Street i Westminster i London, som eies av forretningsmannen Richard Smith. Fra 2010-årene har bygningen blitt kjent for å huse et større nettverk av lobbygrupper og tenketanker knyttet til klimabenektelse, pro-Brexit-politikk, innvandringsmotstand og andre libertarianske eller høyrepopulistiske temaer, herunder Storbritannias fremste klimabenektergruppe Global Warming Policy Foundation, antitransgruppen LGB Alliance og den innvandringsfiendtlige gruppen Migration Watch UK. Noen av organisasjonene har bånd til organisasjoner som holder til på naboadressen 57 Tufton Street. Bygningen har vært gjenstand for betydelig medieomtale og en rekke protestaksjoner.

Virksomhet 
Ni av av disse lobbygruppene – ofte omtalt som «De ni enhetene» («The Nine Entities») – brukte bygningen til regelmessige møter for å fremme sin politikk. Disse var TaxPayers' Alliance, kontoret til den tidligere UKIP-politikeren Peter Whittle, Civitas, Adam Smith Institute, Leave Means Leave, Global Warming Policy Foundation (Storbritannias viktigste klimabenektergruppe), BrexitCentral, Centre for Policy Studies og Institute for Economic Affairs.

Nettverket av lobbygrupper som holder til i bygningen har blitt knyttet til noen av de største finansiørene av klimabenektelse og høyreorientert politikk i USA, som Koch-brødrene og Robert Mercer, som også stod bak Breitbart News. Videre har de blitt knyttet til høyreradikale partier i Europa, som Sverigedemokraterna og Italias brødre.

Protester 
Bygningen har vært gjenstand for stor medieomtale og flere protester. I september 2022 plasserte anti-Brexit-kampanjegruppen Led By Donkeys en stor blå plakett utenfor bygningen med teksten «The UK economy was crashed here». I oktober 2022 stod Just Stop Oil bak en aksjon der bygningen ble sprayet med maling i protest mot klimabenektelse. Journalisten George Monbiot kritiserte tenketankene i bygningen for å spre benektelse og forvirring om klimaendringer og kalte bygningen «mørkets hjerte». Også Extinction Rebellion har demonstrert utenfor bygningen.

Referanser

Eksterne lenker 
 

London